title: A Bizottság (EU) 2016/1964 végrehajtási rendelete (2016. november 9.) egy dolomit- és magnezittartalmú készítmény tejelő tehenek és más tejelő kérődzők, elválasztott malacok és hízósertések takarmány-adalékanyagaként, valamint egy montmorillonit- és illittartalmú készítmény valamennyi állatfaj takarmány-adalékanyagaként történő engedélyezéséről (EGT-vonatkozású szöveg )

text:
               10.11.2016

               HU

               Az Európai Unió Hivatalos Lapja

               L 303/7

         A BIZOTTSÁG (EU) 2016/1964 VÉGREHAJTÁSI RENDELETE
   (2016. november 9.)
   egy dolomit- és magnezittartalmú készítmény tejelő tehenek és más tejelő kérődzők, elválasztott malacok és hízósertések takarmány-adalékanyagaként, valamint egy montmorillonit- és illittartalmú készítmény valamennyi állatfaj takarmány-adalékanyagaként történő engedélyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
   mivel:

               (1)

               Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról.

               (2)

               Az 1831/2003/EK rendelet 7. cikkének megfelelően kérelmet nyújtottak be egy dolomit- és magnezittartalmú készítmény és egy montmorillonit- és illittartalmú készítmény engedélyezésére. A kérelmekhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

               (3)

               A kérelmek egy dolomit- és magnezittartalmú készítmény tejelő tehenek és egyéb tejelő kérődzők, elválasztott malacok és hízósertések takarmány-adalékanyagaként történő engedélyezésére, valamint egy montmorillonit- és illittartalmú készítmény valamennyi állatfaj takarmány-adalékanyagaként történő engedélyezésére, valamint azoknak a „technológiai adalékanyagok” adalékanyag-kategóriába történő besorolására irányulnak.

               (4)

               2015. december 1-i véleményében (2) az Európai Élelmiszerbiztonsági Hatóság (továbbiakban: Hatóság) megállapította, hogy a dolomit- és magnezittartalmú készítmény nincs káros hatással sem az állati vagy emberi egészségre, sem a környezetre. A Hatóság azt is megállapította, hogy a készítmény hatékony csomósodásgátló. A Hatóság úgy ítélte meg, hogy nem szükséges rendelkezni a forgalomba hozatal utáni nyomon követésre vonatkozó egyedi előírásokról. A Hatóság ellenőrizte továbbá a takarmányban található takarmány-adalékanyagra vonatkozó analitikai módszerről szóló, az 1831/2003/EK rendelettel létrehozott referencialaboratórium által benyújtott jelentést.

               (5)

               A tejelő tehenek és az összes tejelő kérődző fiziológiai hasonlósága miatt ezen adalékanyag használatát helyénvaló más tejelő kérődzőkre is kiterjeszteni.

               (6)

               2014. október 30-i és 2015. szeptember 10-i véleményében (3) a Hatóság megállapította, hogy a montmorillonit- és illittartalmú készítmény nincs káros hatással sem az állati vagy emberi egészségre, sem a környezetre. A Hatóság azt is megállapította, hogy a készítmény hatékony csomósodásgátló és kötőanyag. A Hatóság úgy ítélte meg, hogy nem szükséges rendelkezni a forgalomba hozatal utáni nyomon követésre vonatkozó egyedi előírásokról. A Hatóság ellenőrizte továbbá a takarmányban található takarmány-adalékanyagra vonatkozó analitikai módszerről szóló, az 1831/2003/EK rendelettel létrehozott referencialaboratórium által benyújtott jelentést.

               (7)

               A dolomit- és magnezittartalmú készítmény és a montmorillonit- és illittartalmú készítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően az e rendelet mellékleteiben meghatározottak szerint engedélyezni kell az említett készítmények használatát.

               (8)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az I. mellékletben meghatározott, a „technológiai adalékanyagok” adalékanyag-kategóriába és a „csomósodásgátló anyagok” funkcionális csoportba tartozó készítmény takarmány-adalékanyagként történő használata a mellékletben meghatározott feltételek mellett engedélyezett.
   2. cikk
   A II. mellékletben meghatározott, a „technológiai adalékanyagok” adalékanyag-kategóriába és a „csomósodásgátló anyagok” és „kötőanyagok” funkcionális csoportba tartozó készítmény takarmány-adalékanyagként történő használata a mellékletben meghatározott feltételek mellett engedélyezett.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. november 9-én.

            a Bizottság részéről

            az elnök

         Jean-Claude JUNCKER

      (1)  HL L 268., 2003.10.18., 29. o.

      (2)  EFSA Journal (2016); 14(1):4341.

      (3)  EFSA Journal 2014;12(11):3904 és EFSA Journal 2015;13(9):4237.

      I. MELLÉKLET

                  Az adalékanyag azonosító száma

                  Adalékanyag

                  Kémiai képlet, leírás, analitikai módszer

                  Állatfaj vagy -kategória

                  Maximális életkor

                  Legkisebb tartalom

                  Legnagyobb tartalom

                  Egyéb rendelkezések

                  Az engedély lejárta

                  mg/kg adalékanyag a 12 %-os nedvességtartalmú teljes értékű takarmányban

                     Technológiai adalékanyagok: csomósodásgátló anyagok

                  1g598

                  Dolomit-magnezit

                     Az adalékanyag összetétele

                  A készítmény az alábbiak természetes keveréke:
                  dolomit és magnezit ≥ 40 % (minimum 24 %-os karbonáttartalommal).

                     A hatóanyag jellemzése

                  Dolomit:

                              CAS-szám: 16389-88-1

                              (CaMg)(CO3)2

                        Magnezit:

                              CAS-szám: 546-93-0

                              MgCO3

                     Talkum (hidratált magnézium-szilikátok):

                              CAS-szám: 14807-96-6

                              Mg3Si4O10(OH)2

                              Talkum ≥ 35 %

                     Klorit (alumínium–magnézium):

                              CAS-szám: 1318-59-8

                              (Mg,Fe,Al)6(Si, Al)4O10(OH)8

                              Vas (strukturális) 6 % (átlag)

                              Klorit ≥ 16 %

                              Kvarc- és azbesztmentes

                     Analitikai módszer
                      (1)

                  A takarmány-adalékanyag jellemzése:

                              —

                              Röntgendiffrakció (XRD), és ezzel együtt:

                              —

                              Atomabszorpciós spektrofotometria (AAS)

                  Tejelő tehenek és egyéb tejelő kérődzők
                  Elválasztott malacok
                  Hízósertések

                  —

                  5 000

                  20 000

                              1.

                              Maximum 35 kg-os elválasztott malacok esetében történő alkalmazásra.

                              2.

                              Az adalékanyag és az azt tartalmazó előkeverékek címkéjén fel kell tüntetni a következőt: „A dolomit-magnezit adalékanyag (inaktív) vasban gazdag”.

                              3.

                              Az adalékanyag és az előkeverékek felhasználóira vonatkozóan a takarmányipari vállalkozóknak munkafolyamatokat és szervezeti intézkedéseket kell meghatározniuk a használatból fakadó lehetséges kockázatok kezelésére. Ha a kockázatokat e folyamatokkal vagy intézkedésekkel nem lehet felszámolni vagy minimálisra csökkenteni, akkor az adalékanyagot és az előkeverékeket egyéni védőeszközzel, többek között védőmaszkkal kell használni.

                  2026. november 30.

         (1)  Az analitikai módszerek részletes leírása megtalálható a takarmány-adalékanyagok vizsgálatára létrehozott referencialaboratórium honlapján: https://ec.europa.eu/jrc/en/eurl/feed-additives/evaluation-reports.

      II. MELLÉKLET

                  Az adalékanyag azonosító száma

                  Adalékanyag

                  Kémiai képlet, leírás, analitikai módszer

                  Állatfaj vagy -kategória

                  Maximális életkor

                  Legkisebb tartalom

                  Legnagyobb tartalom

                  Egyéb rendelkezések

                  Az engedély lejárta

                  mg/kg adalékanyag a 12 %-os nedvességtartalmú teljes értékű takarmányban

                     Technológiai adalékanyagok: kötőanyagok

                  1g557

                  Montmorillonit-illit

                     Az adalékanyag összetétele

                  Montmorillonit-illit kevert rétegű agyagásvány készítmény: filloszilikátok ≥ 75 %.

                     A hatóanyag jellemzése:

                  Filloszilikátok ≥ 75 %:

                              ≥ 35 % montmorillonit-illit (duzzadóképes)

                              ≥ 30 % illit/muszkovit

                              ≤ 15 % kaolinit (nem duzzadóképes)

                        Kvarc ≤ 20 %
                  Vas (strukturális) 3,6 % (átlag)
                  Azbesztmentes

                     Analitikai módszer
                      (1)

                  Meghatározás a takarmány-adalékanyagban:

                              —

                              Röntgendiffrakció (XRD)

                              —

                              Induktív csatolású plazmás atomemissziós spektroszkópia (ICP-AES)

                  Minden állatfaj

                  —

                  10 000

                  20 000

                              1.

                              A használati utasításban az alábbiakat kell feltüntetni:

                                          —

                                          „Kerülendő a makrolidokkal való egyidejű, szájon át történő alkalmazása”;

                                          —

                                          „Ezenkívül baromfi vonatkozásában kerülendő a robenidinnel való egyidejű alkalmazása”.

                              2.

                              Baromfi vonatkozásában: a robenidintől eltérő kokcidiosztatikumokkal való egyidejű, szájon át történő használata ellenjavallt a montmorillonit-illitet 10 000  mg/kg feletti mennyiségben tartalmazó teljes értékű takarmány esetében.

                              3.

                              Az adalékanyag és az azt tartalmazó előkeverékek címkéjén fel kell tüntetni a következőt: „A montmorillonit-illit adalékanyag (inaktív) vasban gazdag”.

                              4.

                              Az adalékanyag és az előkeverékek felhasználóira vonatkozóan a takarmányipari vállalkozóknak munkafolyamatokat és szervezeti intézkedéseket kell meghatározniuk a használatból fakadó lehetséges kockázatok kezelésére. Ha a kockázatokat e folyamatokkal vagy intézkedésekkel nem lehet felszámolni vagy minimálisra csökkenteni, akkor az adalékanyagot és az előkeverékeket egyéni védőeszközzel, többek között védőmaszkkal kell használni.

                              5.

                              A különböző forrásokból származó montmorillonit-illit teljes mennyisége teljes értékű takarmányban nem haladhatja meg a teljes értékű takarmányban megengedett 20 000  mg/kg maximális szintet.

                  2026. november 30.

                     Technológiai adalékanyagok: csomósodásgátló anyagok

                  1g557

                  Montmorillonit-illit

                     Az adalékanyag összetétele

                  Montmorillonit-illit kevert rétegű agyagásvány készítmény: filloszilikátok ≥ 75 %.

                     A hatóanyag jellemzése:

                  Filloszilikátok ≥ 75 %:

                              ≥ 35 % montmorillonit/illit (duzzadóképes)

                              ≥ 30 % illit/muszkovit

                              ≤ 15 % kaolinit (nem duzzadóképes)

                        Kvarc ≤ 20 %
                  Vas (strukturális) 3,6 % (átlag)
                  Azbesztmentes

                     Analitikai módszer
                      (1)

                  Meghatározás a takarmány-adalékanyagban:

                              —

                              Röntgendiffrakció (XRD)

                              —

                              Induktív csatolású plazmás atomemissziós spektroszkópia (ICP-AES)

                  Minden állatfaj

                  —

                  20 000

                  20 000

                              1.

                              A használati utasításnak tartalmaznia kell az alábbi szöveget:

                                          —

                                          „Kerülendő a makrolidokkal való egyidejű, szájon át történő alkalmazása”,

                                          —

                                          Baromfi vonatkozásában: „Kerülendő a robenidinnel való egyidejű alkalmazása”.

                              2.

                              Baromfi vonatkozásában: ellenjavalt a robenidintől eltérő kokcidiosztatikumokkal való egyidejű, szájon át történő alkalmazása.

                              3.

                              Az adalékanyag és az azt tartalmazó előkeverékek címkéjén fel kell tüntetni a következőt: „A montmorillonit-illit adalékanyag (inaktív) vasban gazdag”.

                              4.

                              Az adalékanyag és az előkeverékek felhasználóira vonatkozóan a takarmányipari vállalkozóknak munkafolyamatokat és szervezeti intézkedéseket kell meghatározniuk a használatból fakadó lehetséges kockázatok kezelésére. Ha a kockázatokat e folyamatokkal vagy intézkedésekkel nem lehet felszámolni vagy minimálisra csökkenteni, akkor az adalékanyagot és az előkeverékeket egyéni védőeszközzel, többek között védőmaszkkal kell használni.

                              5.

                              A különböző forrásokból származó montmorillonit-illit teljes mennyisége teljes értékű takarmányban nem haladhatja meg a teljes értékű takarmányban megengedett 20 000  mg/kg maximális szintet.

                  2026. november 30.

         (1)  Az analitikai módszerek részletes leírása megtalálható a takarmány-adalékanyagok vizsgálatára létrehozott referencialaboratórium honlapján: https://ec.europa.eu/jrc/en/eurl/feed-additives/evaluation-reports.


title: A Bizottság (EU) 2015/306 végrehajtási rendelete ( 2015. február 26. ) az Isaria fumosorosea Apopka 97 törzs hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásának megújításáról, továbbá az 540/2011/EU bizottsági végrehajtási rendelet mellékletének módosításáról  EGT-vonatkozású szöveg

text:
               27.2.2015

               HU

               Az Európai Unió Hivatalos Lapja

               L 56/1

         A BIZOTTSÁG (EU) 2015/306 VÉGREHAJTÁSI RENDELETE
   (2015. február 26.)
   az Isaria fumosorosea Apopka 97 törzs hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásának megújításáról, továbbá az 540/2011/EU bizottsági végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
   mivel:

               (1)

               A korábban a „Paecilomyces fumosoroseus Apopka 97, PFR 97 vagy CG 170, ATCC20874 törzs” néven ismert Isaria fumosorosea Apopka 97 törzs hatóanyagnak az 540/2011/EU bizottsági végrehajtási rendelet (2) mellékletének A. részében megállapított jóváhagyása 2015. december 31-én lejár.

               (2)

               A 1141/2010/EU bizottsági rendelet (3) 4. cikkének megfelelően, az említett cikkben előírt határidőn belül kérelmet nyújtottak be az Isaria fumosorosea Apopka 97 törzs hatóanyagnak a 91/414/EGK tanácsi irányelv (4) I. mellékletébe való felvétel megújítására.

               (3)

               A kérelmező az 1141/2010/EU rendelet 9. cikkének megfelelően előírt kiegészítő dossziékat benyújtotta. A referens tagállam a kérelmet hiánytalannak találta.

               (4)

               A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést (a továbbiakban: hosszabbítási kérelmet értékelő jelentés), amelyet 2013. június 3-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

               (5)

               A Hatóság a hosszabbítási kérelmet értékelő jelentést észrevételezésre megküldte a kérelmezőnek és a többi tagállamnak, majd a kapott észrevételeket továbbította a Bizottságnak. A Hatóság ezenkívül a kiegészítő összegző dossziét közzétette.

               (6)

               A Hatóság 2014. április 28-án (5) eljuttatta következtetéseit a Bizottsághoz arról, hogy az Isaria fumosorosea Apopka 97 törzs várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2014. december 12-én ismertette az Isaria fumosorosea Apopka 97 törzsre vonatkozó vizsgálati jelentés tervezetét a Növények, Állatok, Élelmiszerek és Takarmányok Állandó Bizottságával.

               (7)

               Legalább egy növényvédő szer egy vagy több reprezentatív használata tekintetében megállapítást nyert, hogy a 4. cikkben előírt jóváhagyási kritériumok teljesülnek. Ezért e jóváhagyási kritériumokat teljesítettnek kell tekinteni.

               (8)

               A Bizottság továbbá úgy ítélte meg, hogy az Isaria fumosorosea Apopka 97 törzs az 1107/2009/EK rendelet 22. cikke szerinti kis kockázatú hatóanyag. Az Isaria fumosorosea Apopka 97 törzs nem aggályos anyag, és megfelel az 1107/2009/EK rendelet II. mellékletének 5. pontjában meghatározott feltételeknek. Az Isaria fumosorosea Apopka 97 törzs olyan mikroorganizmus, amely a referens tagállam és a Hatóság által végrehajtott értékelés szerint, a tervezett felhasználást figyelembe véve várhatóan kis kockázatot jelent az emberekre, az állatokra és a környezetre. Először is mikotoxinok nem mutathatók ki, továbbá a törzs által termelt anyagok egyértelműen azonosíthatóak és toxikológiai szempontból nem aggályosak. Ezért a szert kezelőkre, a dolgozókra, a fogyasztókra és a környezetre jelentett kockázat alacsonynak tekinthető. Másodszor a törzs életképessége vízi környezetben alacsony, és a törzs nem áll kapcsolatban egyetlen ismert hal- vagy vízibolha-kórokozóval sem. Ezért a vízi nem célszervezetekre jelentett kockázat alacsonynak tekinthető. Végül figyelembe véve a tervezett felhasználásokat, a mikroorganizmusok nem kerülnek koncentrált mennyiségben a szennyvízbe, ezért alacsony kockázatot jelentenek a biológiai szennyvíztisztítási módszerekre.

               (9)

               Ezért helyénvaló megújítani az Isaria fumosorosea Apopka 97 törzs jóváhagyását, és a törzset kis kockázatú hatóanyagként felvenni az 540/2011/EU végrehajtási rendelet mellékletébe.

               (10)

               Az 1107/2009/EK rendelet 22. cikkének (2) bekezdése szerint a kis kockázatú anyagokat az említett rendelet 13. cikkének (4) bekezdésében említett rendeletben külön kell felsorolni. Ezért az 540/2011/EU végrehajtási rendelet mellékletét ki kell egészíteni egy D. résszel. Az említett rendeletet ezért ennek megfelelően módosítani kell.

               (11)

               E rendeletet az Isaria fumosorosea Apopka 97 törzs hatóanyag jóváhagyásának lejárati dátumát követő naptól kell alkalmazni.

               (12)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Hatóanyag jóváhagyásának megújítása
   Az I. mellékletben meghatározott Isaria fumosorosea Apopka 97 törzs hatóanyag jóváhagyása az ugyanabban a mellékletben foglalt feltételekkel meghosszabbításra kerül.
   2. cikk
   Az 540/2011/EU végrehajtási rendelet módosításai
   (1)   Az 540/2011/EU végrehajtási rendelet 1. cikke második bekezdésének helyébe a következő bekezdés lép:

      „Az 1107/2009/EK rendelet értelmében jóváhagyott hatóanyagok e rendelet mellékletének B. részében szerepelnek. Az 1107/2009/EK rendelet értelmében jóváhagyott egyszerű anyagok e rendelet mellékletének C. részében szerepelnek. Az 1107/2009/EK rendelet értelmében jóváhagyott kis kockázatú hatóanyagok e rendelet mellékletének D. részében szerepelnek.”

   (2)   Az 540/2011/EU végrehajtási rendelet melléklete e rendelet II. mellékletének megfelelően módosul.
   3. cikk
   Hatálybalépés és az alkalmazás kezdetének időpontja
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   A rendeletet 2016. január 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. február 26-án.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (3)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).

      (4)  A Bizottság 2010. december 7-i 1141/2010/EU rendelete hatóanyagok második csoportját illetően a 91/414/EGK tanácsi irányelv I. mellékletébe történő felvétel megújítási eljárásának meghatározásáról és ezen anyagok jegyzékének létrehozásáról (HL L 322., 2010.12.8., 10. o.).

      (5)  EFSA Journal (2014);12(5):3679. Online elérhető a következő címen: www.efsa.europa.eu

      I. MELLÉKLET

                  Közhasználatú név, azonosító szám

                  IUPAC-név

                  Tisztaság (1)

                  Jóváhagyás dátuma

                  Jóváhagyás lejárta

                  Egyedi rendelkezések

                     Isaria fumosorosea Apopka 97 törzs
                  Az amerikai típustörzsanyag-gyűjteményben (ATCC) a Paecilomyces fumosoroseus Apopka ATCC 20874 néven szerepel

                  Tárgytalan

                  Minimális koncentráció: 1,0 × 108 CFU/ml
                  Maximális koncentráció: 2,5 × 109 CFU/ml

                  2016. január 1.

                  2030. december 31.

                  Az 1107/2009/EK rendelet 29. cikkének (6) bekezdésében említett egységes elvek érvényesítése érdekében figyelembe kell venni a Növények, Állatok, Élelmiszerek és Takarmányok Állandó Bizottságában 2014. december 12-én véglegesített, az Isaria fumosorosea Apopka 97 törzsről szóló felülvizsgálati jelentés következtetéseiben és különösen a jelentés I. és II. függelékében foglalt megállapításokat.
                  Az átfogó értékelésben a tagállamoknak fokozott figyelmet kell fordítaniuk a szert kezelők és más dolgozók védelmére, tekintettel arra, hogy az Isaria fumosorosea Apopka 97 törzset potenciális szenzibilizálónak kell tekinteni.
                  A gyártónak a gyártási folyamat során biztosítania kell a környezeti feltételek szigorú fenntartását és a minőség-ellenőrzési célú elemzést.

         (1)  A hatóanyag pontos azonosítása és részletes specifikációja a felülvizsgálati jelentésben található.

      II. MELLÉKLET
      Az 540/2011/EU végrehajtási rendelet melléklete az alábbiak szerint módosul:

                  1.

                  az A. részben az Isaria fumosorosea Apopka 97 törzsre vonatkozó bejegyzést el kell hagyni;

                  2.

                  a szöveg a következő D. résszel egészül ki:
                  „D. RÉSZ

                     Kis kockázatú hatóanyagok

                  Az ebben a részben felsorolt valamennyi hatóanyagra vonatkozó általános rendelkezések: a Bizottság megőrzi az összes vizsgálati jelentést és lehetővé teszi, hogy bármely érintett fél betekinthessen azokba, vagy kérésre rendelkezésre bocsátja azokat (kivéve az 1107/2009/EK rendelet 63. cikke értelmében vett bizalmas információkat).

                              Közhasználatú név, azonosító szám

                              IUPAC-név

                              Tisztaság (1)

                              Jóváhagyás dátuma

                              Jóváhagyás lejárta

                              Egyedi rendelkezések

                              1.

                                 Isaria fumosorosea Apopka 97 törzs
                              Az amerikai típustörzsanyag-gyűjteményben (ATCC) a Paecilomyces fumosoroseus Apopka ATCC 20874 néven szerepel

                              Tárgytalan

                              Minimális koncentráció: 1,0 × 108 CFU/ml
                              Maximális koncentráció: 2,5 × 109 CFU/ml

                              2016. január 1.

                              2030. december 31.

                              Az 1107/2009/EK rendelet 29. cikkének (6) bekezdésében említett egységes elvek érvényesítése érdekében figyelembe kell venni a Növények, Állatok, Élelmiszerek és Takarmányok Állandó Bizottságában 2014. december 12-én véglegesített, az Isaria fumosorosea Apopka 97 törzsről szóló felülvizsgálati jelentés következtetéseiben és különösen a jelentés I. és II. függelékében foglalt megállapításokat.
                              Az átfogó értékelésben a tagállamoknak fokozott figyelmet kell fordítaniuk a szert kezelők és más dolgozók védelmére, tekintettel arra, hogy az Isaria fumosorosea Apopka 97 törzset potenciális szenzibilizálónak kell tekinteni.
                              A gyártónak a gyártási folyamat során biztosítania kell a környezeti feltételek szigorú fenntartását és a minőségellenőrzési célú elemzést.

         (1)  A hatóanyag pontos azonosítása és részletes specifikációja a felülvizsgálati jelentésben található.”


title: A Bizottság (EU) 2017/1355 végrehajtási rendelete (2017. július 20.) a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott tizenegyedik részleges pályázati felhíváshoz kapcsolódó minimális eladási áráról

text:
               21.7.2017

               HU

               Az Európai Unió Hivatalos Lapja

               L 190/11

         A BIZOTTSÁG (EU) 2017/1355 VÉGREHAJTÁSI RENDELETE
   (2017. július 20.)
   a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott tizenegyedik részleges pályázati felhíváshoz kapcsolódó minimális eladási áráról
   AZ EURÓPAI BIZOTTSÁG
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 32. cikkére,
   mivel:

               (1)

               A Bizottság (EU) 2016/2080 végrehajtási rendelete (3) megindította a sovány tejpor pályázat útján történő értékesítésére vonatkozó eljárást.

               (2)

               A tizenegyedik részleges pályázati felhívásra beérkezett pályázatok alapján nem indokolt minimális eladási árat meghatározni.

               (3)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   Az (EU) 2016/2080 végrehajtási rendelettel megnyitott pályázati eljárás keretében kibocsátott, sovány tejpor értékesítésére irányuló tizenegyedik részleges pályázati felhívás tekintetében – amelyre vonatkozóan a pályázatok benyújtásának határideje 2017. július 18-án járt le – minimális eladási árat nem határoztak meg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. július 20-án.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 347., 2013.12.20., 671. o.

      (2)  HL L 206., 2016.7.30., 71. o.

      (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság 720/2012/EU végrehajtási rendelete ( 2012. augusztus 7. ) a cukorágazat egyes termékeire a 2011/12-es gazdasági évben alkalmazandó, a 971/2011/EU végrehajtási rendeletben rögzített irányadó árak és kiegészítő importvámok módosításáról

text:
               8.8.2012

               HU

               Az Európai Unió Hivatalos Lapja

               L 211/5

         A BIZOTTSÁG 720/2012/EU VÉGREHAJTÁSI RENDELETE
   (2012. augusztus 7.)
   a cukorágazat egyes termékeire a 2011/12-es gazdasági évben alkalmazandó, a 971/2011/EU végrehajtási rendeletben rögzített irányadó árak és kiegészítő importvámok módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1),
   tekintettel a cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 30-i 951/2006/EK bizottsági rendeletre (2) és különösen annak 36. cikke (2) bekezdése második albekezdésének második mondatára,
   mivel:

               (1)

               A 971/2011/EU bizottsági végrehajtási rendelet (3) a 2011/12-es gazdasági évre megállapította a fehér cukorra, a nyerscukorra és a szirupok bizonyos fajtáira alkalmazandó irányadó árakat és kiegészítő importvámokat. Ezeket az árakat és vámokat legutóbb a 691/2012/EU bizottsági végrehajtási rendelet (4) módosította.

               (2)

               A Bizottság rendelkezésére álló adatok alapján az említett összegek a 951/2006/EK rendelet 36. cikkének megfelelően módosításra szorulnak.

               (3)

               Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt e rendeletet kihirdetése napján hatályba léptetni,

         ELFOGADTA EZT A RENDELETET:
   1. cikk
   A 951/2006/EK rendelet 36. cikkében említett termékek behozatalára a 2011/12-es gazdasági évben alkalmazandó, a 971/2011/EU végrehajtási rendeletben megállapított irányadó árak és kiegészítő vámok e rendelet melléklete szerint módosulnak.
   2. cikk
   Ez a rendelet az Európai Unió Hivatalos Lapjában való közzétételének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. augusztus 7-én.

            a Bizottság részéről, az elnök nevében,
         José Manuel SILVA RODRÍGUEZ

            mezőgazdasági és vidékfejlesztési főigazgató

      (1)  HL L 299., 2007.11.16., 1. o.

      (2)  HL L 178., 2006.7.1., 24. o.

      (3)  HL L 254., 2011.9.30., 12. o.

      (4)  HL L 202., 2012.7.28., 15. o.

      MELLÉKLET

         A fehér cukor, a nyerscukor és a 1702 90 95 KN-kód alá tartozó termékek behozatalára vonatkozó irányadó árak és kiegészítő importvámok 2012. augusztus 8-tól alkalmazandó módosított összegei

                  (EUR)

                  KN-kód

                  Az adott termék nettó 100 kg-jára vonatkozó irányadó ár összege

                  Az adott termék nettó 100 kg-jára vonatkozó kiegészítő vám összege

                  1701 12 10 (1)

                  40,90

                  0,00

                  1701 12 90 (1)

                  40,90

                  2,34

                  1701 13 10 (1)

                  40,90

                  0,00

                  1701 13 90 (1)

                  40,90

                  2,63

                  1701 14 10 (1)

                  40,90

                  0,00

                  1701 14 90 (1)

                  40,90

                  2,63

                  1701 91 00 (2)

                  50,30

                  2,38

                  1701 99 10 (2)

                  50,30

                  0,00

                  1701 99 90 (2)

                  50,30

                  0,00

                  1702 90 95 (3)

                  0,50

                  0,22

         (1)  Az 1234/2007/EK rendelet IV. mellékletének III. pontjában meghatározott szabványos minőségre megállapítva.

         (2)  Az 1234/2007/EK rendelet IV. mellékletének II. pontjában meghatározott szabványos minőségre megállapítva.

         (3)  A szacharóztartalom 1 %-ára megállapítva.


title: A Bizottság (EU) 2016/1638 végrehajtási rendelete (2016. szeptember 6.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról

text:
                  13.9.2016

                  HU

                  Az Európai Unió Hivatalos Lapja

                  L 244/1

            A BIZOTTSÁG (EU) 2016/1638 VÉGREHAJTÁSI RENDELETE
      (2016. szeptember 6.)
      a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
      AZ EURÓPAI BIZOTTSÁG
      tekintettel az Európai Unió működéséről szóló szerződésre,
      tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének e) pontjára,
      mivel:

                  (1)

                  A 2658/87/EGK rendelet létrehozta az áruk nómenklatúráját (a továbbiakban: Kombinált Nómenklatúra vagy KN), amelyet az említett rendelet I. melléklete tartalmaz.

                  (2)

                  A Kombinált Nómenklatúra második részében a 15. árucsoporthoz tartozó 2. kiegészítő megjegyzésben szereplő szövegrész meghatározza azon, kizárólag az olajbogyó kezeléséből származó olajok jellemzőit, amelyeket a 1509 és 1510 alszám alá kell besorolni. E kiegészítő megjegyzés szövege a 2568/91/EGK bizottsági rendeleten (2) alapul, amely meghatározza az olíva- és olívapogácsa-olajok fizikai, kémiai és érzékszervekkel meghatározható jellemzőit, és módszereket ír elő ezeknek a jellemzőknek az értékeléséhez. Ezeket a módszereket és az olajok jellemzőire vonatkozó határértékeket – a vegyészeti szakértők véleményét figyelembe véve és a Nemzetközi Olívatanács (a továbbiakban: IOC) keretében végzett munka eredményeivel összhangban – rendszeresen aktualizálják.

                  (3)

                  A 2568/91/EGK rendelet többszöri módosításának eredményeképpen a Kombinált Nómenklatúra második részében a 15. árucsoporthoz tartozó 2. kiegészítő megjegyzés jelenlegi megfogalmazása már nincs összhangban a 2568/91/EGK rendelet aktuálisan alkalmazandó változatával, tehát annak megfelelően módosítani kell.

                  (4)

                  Annak elkerülése céljából, hogy a 15. árucsoporthoz tartozó 2. kiegészítő megjegyzést ismételten módosítani kelljen a 2568/91/EGK rendelettel való naprakész összhangja érdekében, helyénvaló a kiegészítő megjegyzést olyan új megfogalmazásban elfogadni, amely közvetlenül hivatkozik e rendelet releváns részeire.

                  (5)

                  Tekintve, hogy 2017. január 1-jétől a 15. árucsoport új KN-kódokkal egészül ki, ezen árucsoport 2. kiegészítő megjegyzése új szövegének, amely az említett új KN-kódokat tükrözi, 2017. január 1-jétől kell hatályba lépnie.

                  (6)

                  A 2658/87/EGK rendelet I. mellékletét ennek megfelelően módosítani kell.

                  (7)

                  Az e rendeletben előírt intézkedések összhangban vannak a Vámkódexbizottság véleményével,

            ELFOGADTA EZT A RENDELETET:
      1. cikk
      A 2658/87/EGK rendelet I. mellékletében meghatározott Kombinált Nómenklatúra második részében a 15. árucsoporthoz tartozó 2. kiegészítő megjegyzés helyébe a következő szöveg lép:

                     „2.

                                 A.

                                    A 1509 és 1510 alszám alá csak az olyan, kizárólag az olajbogyó kezeléséből származó olajok tartoznak, amelyek a zsírsav- és szterintartalom tekintetében a 2568/91/EGK bizottsági rendelet
                                     (*)
                                    I. mellékletében meghatározott jellemzőkkel rendelkeznek. E jellemzők megléte az említett rendelet V. és X. mellékletében szereplő módszerekkel határozható meg.

                                 Nem tartozik a 1509 és a 1510 vtsz. alá a vegyileg módosított olívaolaj (különösen az újraészterezett olívaolaj) és az olívaolaj más olajokkal alkotott keveréke. Az újraészterezett olívaolaj jelenléte a 2568/91/EGK rendelet VII. mellékletében szereplő módszer segítségével állapítható meg.

                                 B.

                                    A 1509 10 alszám alá csak az alábbi 1., 2. és 3. pontban meghatározott olívaolajok tartoznak, amelyeket kizárólag mechanikai vagy más fizikai úton nyertek az olajok módosulásához nem vezető körülmények között, és amelyek nem estek át más feldolgozáson, mint a mosás, ülepítés, centrifugálás vagy szűrés. Az oldószerrel, kémiai vagy biokémiai reagensek segítségével vagy újraészterezési eljárással kinyert olívaolajok, valamint az olívaolajok másfajta olajokkal alkotott bármilyen keverékei nem tartoznak ezen alszám alá.

                                             1.

                                                A 1509 10 10 alszám alkalmazásában a „lampante olívaolaj” az olyan olívaolajat jelenti, amely a 2568/91/EGK rendelet I. mellékletében foglaltak szerint a 3. kategóriába tartozó olívaolajok jellemzőivel rendelkezik.

                                             2.

                                                A 1509 10 20 alszám alkalmazásában az „extra szűz olívaolaj” az olyan olívaolajat jelenti, amely a 2568/91/EGK rendelet I. mellékletében foglaltak szerint az 1. kategóriába tartozó olívaolajok jellemzőivel rendelkezik.

                                             3.

                                                A 1509 10 80 alszám alá tartoznak azok az egyéb szűz olívaolajok, amelyek a 2568/91/EGK rendelet I. mellékletében foglaltak szerint a 2. kategóriába tartozó olívaolajok jellemzőivel rendelkeznek.

                                 C.

                                    A 1509 90 alszám alá tartozik a 1509 10 10, 1509 10 20 és/vagy 1509 10 80 alszám alá tartozó olívaolajok feldolgozásával nyert olívaolaj – szűz olívaolajjal keverve is –, amely a 2568/91/EGK rendelet I. mellékletében foglaltak szerint a 4. és 5. kategóriába tartozó olívaolajok jellemzőivel rendelkezik.

                                 D.

                                    A 1510 00 10 alszám alkalmazásában a „nyersolajok” olyan olajok, amelyek a 2568/91/EGK rendelet I. mellékletében foglaltak szerint a 6. kategóriába tartozó olívaolajok jellemzőivel rendelkeznek.

                                 E.

                                    A 1510 00 90 alszám alá a 1510 00 10 alszám alá tartozó olajok feldolgozásával nyert olajok – szűz olívaolajjal keverve is –, valamint az olyan olajok tartoznak, amelyek jellemzői nem felelnek meg az e kiegészítő megjegyzés B., C. és D. pontjában megadottaknak.

                                 Az ezen alszám alá tartozó olajoknak rendelkezniük kell a 2568/91/EGK rendelet I. mellékletében foglaltak szerint a 7. és 8. kategóriába tartozó olívaolajok jellemzőivel.

      2. cikk
      Ez a rendelet 2017. január 1-jén lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2016. szeptember 6-án.

               a Bizottság részéről,

               az elnök nevében,

            Stephen QUEST

               adóügyi és vámuniós főigazgató

         (1)  HL L 256., 1987.9.7., 1. o.

         (2)  A Bizottság 1991. július 11-i 2568/91/EGK rendelete az olívaolaj és az olívamaradék-olaj jellemzőiről és az ezekre vonatkozó elemzési módszerekről (HL L 248., 1991.9.5., 1. o.).


title: A BIZOTTSÁG (EU) .../... VÉGREHAJTÁSI RENDELETE a nép- és lakásszámlálásról szóló 763/2008/EK európai parlamenti és tanácsi rendeletnek a minőségjelentésekre vonatkozó előírások és azok szerkezete, valamint az adattovábbítás technikai formátumának tekintetében történő végrehajtásáról, és az 1151/2010/EU rendelet módosításáról

text:
               A BIZOTTSÁG (EU) .../... VÉGREHAJTÁSI RENDELETE

               (2017.5.23.)

               a nép- és lakásszámlálásról szóló 763/2008/EK európai parlamenti és tanácsi rendeletnek a minőségjelentésekre vonatkozó előírások és azok szerkezete, valamint az adattovábbítás technikai formátumának tekintetében történő végrehajtásáról, és az 1151/2010/EU rendelet módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a nép- és lakásszámlálásról szóló, 2008. július 9-i 763/2008/EK európai parlamenti és tanácsi rendeletre
                  1
                és különösen annak 5. cikke (5) bekezdésére és 6. cikke (3) bekezdésére,

               mivel:

               (1)A 763/2008/EK rendelet közös előírásokat határoz meg a tízévente történő, a népességre és lakáskörülményekre vonatkozó átfogó adatszolgáltatáshoz.

               (2)Az (EU) 2017/712 bizottsági rendelet
                  2
                alapján a következő nép- és lakásszámlálás a 2021. referenciaévre vonatkozik majd.

               (3)Az 1151/2010/EU bizottsági rendelet
                  3
                meghatározta a 2011-es referenciaévre vonatkozó nép- és lakásszámlálási adatok minőségéről szóló jelentésekre vonatkozó előírásokat és a jelentés szerkezetét, valamint az adattovábbításhoz megfelelő technikai formátumot.

               (4)A következő, 2021. évi nép- és lakásszámlálás, valamint a Bizottságnak (Eurostat) továbbított adatok minőségének értékelése céljából a minőségi jelentések új előírásainak és szerkezetének, valamint az adatátvitel technikai formátumának meghatározására van szükség.

               (5)A 763/2008/EK rendelet 5. cikkének (5) bekezdése szerint a tagállamok a hitelesített adatokat és a metaadatokat a Bizottság által elfogadandó megfelelő technikai formátumban, elektronikusan továbbítják. Az adatok és metaadatok cseréjével és megosztásával kapcsolatos statisztikai és technikai szabványokra vonatkozó statisztikai adat- és metaadatcsere-szabvány (SDMX) kezdeményezést – amelyen a Census Hub alapul – a Nemzetközi Fizetések Bankja, az Európai Központi Bank, a Bizottság (Eurostat), a Nemzetközi Valutaalap, a Gazdasági Együttműködési és Fejlesztési Szervezet (OECD), az ENSZ és a Világbank indította útjára. A hivatalos statisztikák cseréjére vonatkozóan az SDMX és a Census Hub biztosítja a statisztikai, technikai és adatátviteli szabványokat. E szabványokkal összhangban technikai formátumot kell bevezetni.

               (6)Az 1151/2010/EU bizottsági rendelet előírja a tagállamoknak, hogy a 2011-es referenciaévre vonatkozó nép- és lakásszámlálás adatait 2025. január 1-jéig tárolják. Annak érdekében, hogy a felhasználók össze tudják hasonlítani a két népszámlálás adatait, a 2011. évi népszámlálási adatoknak a 2021. évi adatokkal párhuzamosan 2035. január 1-jéig rendelkezésre kell állniuk.

               (7)Az 1151/2010/EU rendeletet ezért módosítani kell.

               (8)Az ebben a rendeletben előírt intézkedések összhangban vannak az Európai Statisztikai Rendszer Bizottságának a véleményével,

               ELFOGADTA EZT A RENDELETET:

               1. cikk

               Tárgy

               E rendelet meghatározza a tagállamok által a Bizottsághoz (Eurostathoz) továbbított, a 2021-es referenciaévre vonatkozó nép- és lakásszámlálási adatok minőségéről szóló tagállami jelentésre vonatkozó előírásokat és a jelentés szerkezetét, valamint az adattovábbításhoz megfelelő technikai formátumot.

               2. cikk

               Fogalommeghatározások

               E rendelet alkalmazásában a 763/2008/EK rendeletben, valamint az (EU) 2017/543 bizottsági végrehajtási rendeletben
                  4
                és az (EU) 2017/712 bizottsági rendeletben meghatározott fogalommeghatározások és technikai leírások alkalmazandók.

               Azokon túlmenően a következő fogalommeghatározások is alkalmazandók:

                        1.

                        „statisztikai egység”: a megfigyelés alapegysége, azaz egy természetes személy, egy háztartás, család, lakóegység vagy hagyományos lakás;

                        2.

                        „egyedi megszámlálás”: olyan módszer, amely során minden statisztikai egységre vonatkozó információt úgy gyűjtöttek, hogy jellegüket külön-külön lehessen rögzíteni és más jellegekkel kombinálva osztályozni;

                        3.

                        „egyidejűség”: a népszámlálás során szerzett információk ugyanarra az időpontra vonatkoznak (referencia-időpont);

                        4.

                        „földrajzilag jól meghatározott területen belüli teljeskörűség”: az összes statisztikai egységre benyújtott adat földrajzilag jól meghatározott területen belülről származik. Amikor a statisztikai egységek személyek, a „földrajzilag jól meghatározott területen belüli teljeskörűség” azt jelenti, hogy az összes benyújtott adat azokra a személyekre vonatkozik, akiknek szokásos tartózkodási helye a meghatározott területen belül van (teljes népesség);

                        5.

                        „kisterületi adatok hozzáférhetősége”: kis területű földrajzi térségekre, valamint statisztikai egységek kis csoportjára vonatkozó adatok hozzáférhetősége;

                        6.

                        „meghatározott rendszeresség”: a népszámlálások rendszeres, minden évtized elején való lefolytatása, beleértve a regiszterek folytonosságát is;

                        7.

                        „adatforrás”: statisztikai egységekre és/vagy ezekhez kapcsolódó eseményekre vonatkozó adatrekord-készlet, amely egy meghatározott célsokaságra vonatkozó egy vagy több meghatározott jellemző tekintetében a népszámlálási adatok előállításának közvetlen alapját képezi;

                        8.

                        „célsokaság”: egy jól meghatározott földrajzi területen a referencia-időszakban adott összes statisztikai egység készlete, amelyek egy vagy több meghatározott jellemző tekintetében válaszokat tud adni. A célsokaság minden egyes érvényes statisztikai egységet pontosan egyszer tartalmaz.

                        9.

                        „becsült célsokaság”: a célsokaság tekintetében rendelkezésre álló legjobb becslés. A becsült célsokaság egyenlő a népszámlálás alá eső népesség kiegészítve a nem kellő lefedettséggel és levonva a túlzott lefedettséget;

                        10.

                        „népszámlálási sokaság”: statisztikai egységkészlet, amelyet a népszámlálás eredményei ténylegesen leképeznek egy meghatározott célsokaságra vonatkozó egy vagy több meghatározott jellemző tekintetében. A népszámlálási sokaságra vonatkozó adatrekordok a meghatározott célsokaságra vonatkozó adatforrásban rögzített adatrekordok, beleértve az összes rögzített rekordot, de kivéve az összes törölt rekordot. Amennyiben egy adatforrás – módszertani elvek miatt – a becsült célsokaságban a statisztikai egységeknek csak egy mintájából áll, akkor a népszámlálási sokaság a statisztikai egységek kiegészítő készletét tartalmazza a mintában szereplő statisztikai egységeken kívül.

                        11.

                        „statisztikai egységek kiegészítő készlete”: statisztikai egységkészlet, amely egy becsült célsokasághoz tartozik, de amely tekintetében az adatforrás az alkalmazott mintavételi módszer miatt nem tartalmaz adatrekordokat;

                        12.

                        „lefedettség-értékelés”: a meghatározott célsokaság és népszámlálási sokaság közötti különbséget felmérő tanulmány;

                        13.

                        „megszámlálás utáni felmérés”: lefedettség- és tartalomértékelés céljából nem sokkal a számlálás után végzett felmérés;

                        14.

                        „nem kellő lefedettség”: az egy meghatározott célsokasághoz tartozó, de az annak megfelelő népszámlálási sokaságba bele nem tartozó összes statisztikai egység készlete;

                        15.

                        „túlzott lefedettség”: az egy meghatározott célsokaságra vonatkozó jelentéshez használt népszámlálási sokaságba beleszámított, de az adott célsokaságba nem tartozó összes statisztikai egység készlete;

                        16.

                        „rekordimputálás”: egy mesterséges, de valószínű adatrekord hozzárendelése pontosan egy földrajzi területhez, azon a legrészletesebb földrajzi szinten, amelyen a népszámlálási adatokat előállítják, valamint ezen adatrekord imputálása egy adatforrásba;

                        17.

                        „rekordtörlés”: egy olyan adatrekord törlése vagy figyelmen kívül hagyása, amelyet rögzítettek egy meghatározott célsokaságról szóló jelentéshez használt, de az adott célsokaság bármely statisztikai egységére érvényes információt nem tartalmazó adatforrásban;

                        18.

                        „tételimputálás”: mesterséges, de valószínű információ beillesztése egy adatforrásban már rögzített, de ezen információt nem tartalmazó, vagy valószínűtlennek tartott értéket tartalmazó adatrekordba;

                        19.

                        „kérdőíven alapuló adatok”: eredetileg válaszadóktól, egy meghatározott időpontra vonatkozó statisztikai adatok gyűjtése során alkalmazott kérdőívekből nyert adatok;

                        20.

                        „rekordok összekapcsolása”: különböző adatforrásokból származó információk egyesítése az egyedi statisztikai egységekre vonatkozó rekordok összehasonlítása, és a megegyező statisztikai egységekre vonatkozó információk egyesítése révén;

                        21.

                        „egyedi azonosító”: adatforrásokban vagy statisztikai egységek bármilyen jegyzékén szereplő adatrekordokban előforduló változó vagy változók halmaza, amelyet arra használnak, hogy

                        – ellenőrizzék, hogy az adatforrás (vagy a statisztikai egységek jegyzéke) egy statisztikai egység tekintetében nem tartalmaz-e egynél több adatrekordot, és/vagy

                        – rekordokat kapcsoljanak össze;

                        22.

                        „regiszter”: statisztikai egységekre vonatkozó információkat tároló adattár, amelyet a statisztikai egységeket érintő események során közvetlenül frissítenek;

                        23.

                        „regiszteren alapuló adatok”: regiszterben rögzített vagy onnan származó adatok;

                        24.

                        „regiszterek összehangolása”: olyan rekordösszekapcsolás, amelynél minden összehangolt adatforrás szerepel regiszterben;

                        25.

                        „adatnyerés”: az a folyamat, amelynek során népszámlálási információkat keresnek vissza egy regiszterben szereplő, egyedi statisztikai egységekkel kapcsolatos információkészletből;

                        26.

                        „kódolás”: az információnak olyan kódokká történő átalakítása, amelyek egy osztályozási rendszerben osztályokat képviselnek;

                        27.

                        „rögzítés”: az a folyamat, melynek során a begyűjtött adatokat további feldolgozásra alkalmas formátumba alakítanak át;

                        28.

                        „rekordszerkesztés”: a folyamat, melynek során az adatrekordokat elfogadhatóvá tételük érdekében ellenőrzik és módosítják úgy, hogy ezzel egy időben megőrzik e rekordok fő részeit;

                        29.

                        „háztartás generálása”: magánháztartás azonosítása az (EU) 2017/543 bizottsági végrehajtási rendelet mellékletében, a „Háztartás összetétele” jellemző alatt meghatározott háztartás/lakás fogalmának megfelelően;

                        30.

                        „család generálása”: egy család azonosítása azon információ alapján, hogy a személyek ugyanabban a háztartásban élnek-e, azonban úgy, hogy a személyek közötti családi kapcsolatokra vonatkozó információk hiányosak vagy nem állnak rendelkezésre; A „család” kifejezés az (EU) 2017/543 bizottsági végrehajtási rendelet mellékletében a „Családi állapot” jellemzőben „családmag”-ként van meghatározva.

                        31.

                        „egység meghiúsulása”: eredménytelen adatgyűjtés a népszámlálási sokaság egyik statisztikai egységétől;

                        32.

                        „a felfedhetőség elleni védelem”: azok a módszerek és eljárások, amelyeket annak érdekében alkalmaznak, hogy minimálisra csökkentsék az egyedi statisztikai egységekre vonatkozó információk nyilvánossá válásának kockázatát, miközben a lehető legtöbb statisztikai információt teszik közzé;

                        33.

                        „becslés”: statisztikai értékek és becslések kiszámítása, amely során a rendelkezésre álló adatokra matematikai képletet és/vagy algoritmust alkalmaznak;

                        34.

                        „adatszerkezeti meghatározás”: olyan adatkészlettel társított szerkezeti metaadatok, amelyek információt tartalmaznak arról, hogy hogyan rendelődnek a jellemzők egy hiperkocka méreteihez, dimenzióihoz, tulajdonságaihoz, valamint az adatábrázolásra, illetve a kapcsolódó deskriptív metaadatokra vonatkozó bontások és információk.

               3. cikk

               Metaadatok és minőségi jelentés

               A tagállamok, hivatkozással a 2021-es referenciaévre vonatkozó nép- és lakásszámlálásukra, valamint az (EU) 2017/712 rendelet értelmében a Bizottsághoz (Eurostathoz) továbbított adatokra és metaadatokra, 2024. március 31-ig továbbítják a Bizottságnak (Eurostatnak) a háttérinformációkat, továbbá az e rendelet mellékletben meghatározott minőséggel kapcsolatos adatokat és metaadatokat.

               4. cikk

               Adatforrások

               A tagállamok jelentenek minden adatforrást, amelyet a 763/2008/EK rendelet követelményeinek teljesítéséhez használnak fel, különösen a következők érdekében:

                        a) megfeleljen a 763/2008/EK rendelet 2. cikkének i. pontjában felsorolt alapvető jellemzőknek,

                        b) leképezze a célsokaságot,

                        c) megfeleljen az (EU) 2017/543 bizottsági végrehajtási rendeletben meghatározott technikai leírásoknak; valamint

                        d) hozzájáruljon az (EU) 2017/712 rendeletben meghatározott statisztikai adatok programjához továbbítandó adatszolgáltatáshoz.

               5. cikk

               A releváns információkhoz való hozzáférés

               (1)
                     A tagállamok a Bizottság (Eurostat) kérésére hozzáférést biztosítanak számára az (EU) 2017/712 bizottsági rendelet értelmében továbbított adatok és metaadatok minőségének értékeléséhez releváns információkhoz.

               (2)
                     Az (1) bekezdés teljesítésekor a tagállamok nem kötelesek a Bizottság (Eurostat) rendelkezésére bocsátani mikro- és a bizalmas adatokat.

               6. cikk

               Az adatátvitel technikai formátuma

               A 2021-es referenciaévre vonatkozó adatok és metaadatok továbbításához alkalmazandó technikai formátum a statisztikai adat- és metaadatcsere-szabvány (Statistical Data and Metadata eXchange – SDMX) formátum, amely a Census Hub- közbeiktatásával kerül alkalmazásra. A tagállamok a Bizottság (Eurostat) által meghatározott adatszerkezeti meghatározásokkal és a kapcsolódó technikai leírásokkal összhangban továbbítják az előírt adatokat. A Bizottság (Eurostat) által kért későbbi adattovábbításhoz a tagállamok 2035. január 1-jéig tárolják az előírt adatokat és metaadatokat.

               7. cikk

               Az 1151/2010/EU rendelet  módosítása

               Az 1151/2010/EU rendelet 6. cikkének harmadik mondata helyébe a következő szöveg lép:

               „A Bizottság (Eurostat) által kért további adattovábbításhoz a tagállamok 2035. január 1-jéig tárolják az előírt adatokat és metaadatokat. 2025. január 1-jét követően a tagállamok nem kötelesek ezeket az adatokat módosítani vagy felülvizsgálni. Az adatokat módosítani vagy felülvizsgálni szándékozó tagállamok ezen módosítások vagy felülvizsgálatok végrehajtása előtt tájékoztatják a Bizottságot (Eurostat).”

               8. cikk

               Hatálybalépés

               Ez a rendelet az Európai Unió Hivatalos Lapjában történő kihirdetését követő huszadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, 2017.5.23.-én.

                     a Bizottság részéről

                     elnök
                     Jean-Claude JUNCKER

                     (1)

                        HL L 218., 2008.8.13., 14. o.

                     (2)

                        A Bizottság (EU) 2017/712 rendelete (2017. április 20.) a 763/2008/EK európai parlamenti és tanácsi rendeletben meghatározott nép- és lakásszámlálásokra vonatkozóan a referenciaév, valamint a statisztikai adatok és metaadatok programjának megállapításáról (HL L 105., 2017.4.21., 1.o.).

                     (3)
                  A Bizottság 1151/2010/EU rendelete (2010. december 8.) a nép- és lakásszámlálásról szóló 763/2008/EK európai parlamenti és tanácsi rendeletnek a minőségi jelentésre vonatkozó előírások és annak szerkezete, valamint az adattovábbítás technikai formátumának tekintetében történő végrehajtásáról (HL L 324., 2010.12.9., 1. o.).

                     (4)
                  A Bizottság (EU) 2017/543 végrehajtási rendelete  (2017. március 22.) a nép- és lakásszámlálásról szóló 763/2008/EK európai parlamenti és tanácsi rendelet alkalmazási szabályainak a jellemzők és bontásuk technikai leírása tekintetében történő megállapításáról ( HL L 78., 2017.3.23., 13. o.).

    ---documentbreak---

               MELLÉKLET

               Az adattovábbításra vonatkozó minőségjelentések tartalma és szerkezete

               A tagállamokban a 2021-es referenciaévre folytatott nép- és lakásszámlálásokra vonatkozó szöveges és számszerű metaadat-információk szerkezete a következő részekből áll:

               1.   ÁTTEKINTÉS

               1.1.   Jogi keret

               1.2.   Felelős szervezetek

               2.   Adatforrások

               2.1.   Az adatforrások osztályozása a 763/2008/EK rendelet 4. cikkének (1) bekezdése alapján

               2.2.   A 2021-es népszámláláshoz használt adatforrások jegyzéke

               2.3.    „Adatforrások x Jellemzők” mátrix

               2.4.   Az adatforrások megfelelősége: milyen mértékben felelnek meg az alapvető jellemzőknek (a 763/2008/EK rendelet 4. cikkének (4) bekezdése).

               2.4.1.   Egyedi megszámlálás

               2.4.2.   Egyidejűség;

               3.4.2.   Földrajzilag jól meghatározott területen belüli teljes körűség;

               2.4.4.   Kisterületi adatok hozzáférhetősége;

               2.4.5.   Meghatározott rendszeresség.

               3.   A NÉPSZÁMLÁLÁS ÉLETCIKLUSA

               3.1.   Referencia-időpont

               Az (EU) 2017/712 bizottsági rendelet 3. cikkével összhangban

               a tagállamok megadják a referencia időpontot a Bizottságnak (Eurostat).

               3.2.   Az adatgyűjtés előkészítése és elvégzése

               3.2.1.   Kérdőíven alapuló adatok

               kérdőívek kidolgozása és tesztelése (beleértve minden végleges kérdőív másolatát);

               címjegyzékek előkészítése, adatfelvétel előkészítése, feltérképezés, nyilvánosság;

               adatgyűjtés (beleértve az adatfelvételt is);

               jogi kötelezettség információk gyűjtésére, ösztönző eszközök hiteles információszolgáltatáshoz, vagy lehetséges okok hamis információk szolgáltatására.

               3.2.2.   Regiszteren alapuló adatok

               új regiszterek létrehozása a 2011-es évtől (adott esetben);

               a már létező regiszterek átdolgozása a 2011-es évtől (beleértve a regiszterek tartalmának megváltoztatását, a népszámlálási sokaság kiigazítását, a meghatározások és/vagy technikai leírások kiigazítását) (adott esetben)

               a regiszterek karbantartása (minden regiszter esetében, amelyet használnak a 2021-es népszámláláshoz), beleértve a következőket:

               -a regiszter tartalma (statisztikai egységek és a statisztikai egységekre vonatkozó információ, bármilyen rekordszerkesztés és/vagy tétel- és rekordimputálás a regiszterben),

               -adminisztratív kötelezettségek,

               -jogi kötelezettség információk nyilvántartásba vétele, ösztönző eszközök hiteles információszolgáltatáshoz, és lehetséges okok hamis információk szolgáltatására

               -jelentési késedelmek, különösen jogi/hivatalos késedelmek, adatbejegyzési késedelmek, késedelmes jelentés.

               -bejegyzés elmulasztására, bejegyzés törlésének mellőzésére, többszörös bejegyzésre vonatkozó értékelés és engedélyezés,

               -bármely nagyobb regiszter-felülvizsgálat vagy adatrekord-frissítést, amely érinti a 2021-es népszámlálási adatokat, a regiszter-felülvizsgálatok rendszerességét,

               -használat, beleértve a „regiszter nem népszámlálási, statisztikai célú használatát” és a „regiszter nem népszámlálási, nem statisztikai (pl. adminisztratív) célú használatát”;

               a regiszterek összehangolása és összekapcsolása (ideértve a rekordkapcsoláshoz használt egyedi azonosító(k)at);

               adatnyerés.

               3.2.3. Mintavétellel gyűjtött adatok

               Azokra a jellemzőkre vonatkozóan, amelyekre mintavétellel gyűjtöttek információt, a metaadatok a következő egyéb leírásokat tartalmazzák:

               -mintavételi terv,

               -a becslésekhez, modellekhez vagy imputálásokhoz használt módszertan,

               -lehetséges részrehajlás a becslésben az alkalmazott módszertan miatt,

               -a standard hiba kiszámítására alkalmazott képletek és algoritmusok.

               3.2.4. Kombinált módszerekkel gyűjtött adatok (egynél több adatforráson alapuló adatok)

               Azokra a jellemzőkre vonatkozóan, amelyekre kombinált módszerekkel gyűjtöttek információt, a metaadatok a következőket is tartalmazzák:

               -a módszerek leírása (az adatforrások típusai és hogy hogyan kombinálták a különböző forrásokból származó információkat, az alkalmazott különböző források és módszerek hogyan egészítették ki és támogatták egymást, és adott esetben a népesség melyik részét melyik forrás fedte le),

               -és a kombinált módszerek alkalmazására vonatkozó egyéb minőségi kérdések.

               3.3.   Feldolgozás és értékelés

               3.3.1.   Adatfeldolgozás (idetartozik a rögzítés, kódolás, a változó(k) azonosítása, rekordszerkesztés, rekordimputálás, rekordtörlés, becslés, rekordkapcsolás ezen belül a rekordkapcsoláshoz használt változó(k) azonosítását, a háztartás és család generálását, az egység meghiúsulásának megállapítását vagy korlátozását célzó intézkedések;

               3.3.2.   A lefedettség-értékelési tevékenységek, a válaszadás-hiány kezelésének módja, megszámlálás utáni felmérés(ek) (adott esetben), végső adathitelesítés: a nem kellő lefedettség és a túlzott lefedettség kiértékelése, beleértve a nem kellő lefedettségre és a túlzott lefedettségére vonatkozó becslések minőségére vonatkozó információkat.

               3.4.   Közzététel (közzétételi csatornák, statisztikai bizalmasság biztosítása, ebbe beleértve a felfedhetőség elleni védelmet)

               3.5.   Költséghatékonyságot biztosító intézkedések

               4. AZ ADATMINŐSÉG ÉRTÉKELÉSE

               4.1. Összehasonlíthatóság

               A tagállamoknak jelentést kell készíteniük az egyes előírt fogalmaktól és meghatározástól való bármilyen tagállami eltérésről vagy gyakorlatról, amely hátrányosan befolyásolhatja az adatok uniós szintű összehasonlíthatóságát.

               Az (EU) 2017/543 bizottsági végrehajtási rendelet mellékletében szereplő fogalommeghatározás pontosabb megközelítése érdekében a „Jelenlegi gazdasági aktivitás” jellemzőre vonatkozóan a tagállamok jelentik az adatok kiigazítására használt becslési módszereket.  A tagállamok a jelentésben kitérnek arra, hogy a felhasznált adatforrások és a becslési módszerek milyen mértékben térnek el az említett rendeletben szereplő „Jelenlegi gazdasági aktivitás” meghatározásától.

               4.2. Időszerűség és időbeli pontosság

               A következő információkat országos szinten kell szolgáltatni:

               a Bizottsághoz (Eurostathoz) történt adattovábbítás időpontja(i), hiperkockákra bontva;

               a továbbított adatok nagyobb felülvizsgálatának/felülvizsgálatainak időpontja(i), hiperkockákra bontva;

               a metaadatok továbbításának időpontja(i).

               A 2024. április 1-jén vagy azután végzett nagyobb felülvizsgálatok esetében a tagállamok a minden nagyobb felülvizsgálatot követő egy héten belül külön-külön jelentik az időponto(ka)t a Bizottságnak (Eurostatnak).

               4.3.   Koherencia

               A tagállamok jelentik az (EU) 2017/712 bizottsági rendeletben meghatározott különböző adatkészletekben továbbított adatok közötti jelentős eltéréseket.

               4.4.   Lefedettség és pontosság

               A lefedettség jelölésére a következő abszolút értékeket kell megadni a személyek tagállami szintű számlálására és nemek és tág korcsoportok szerinti bontásban az (EU) 2017/543 bizottsági végrehajtási rendeletben szereplő meghatározás szerint:

               a)
                     népszámlálási sokaság;

               b)
                     az összes rekordimputálás száma;

               c)
                     az összes rekordtörlés száma;

               d)
                     a nem kellő lefedettség (becslés);

               e)
                     a túlzott lefedettség (becslés);

               f)
                     becsült célsokaság.

               A pontosság értékeléséhez a következő abszolút értékeket kell megadni a személyek tagállami szintű számlálására és nemek és tág korcsoportok szerinti bontásban az (EU) 2017/543 bizottsági végrehajtási rendeletben szereplő meghatározás szerint:

               a)
                     népszámlálási sokaság;

               b)
                     a jellemzőre vonatkozó, hagyományos népszámlálásból származó, megfigyelt adatrekordok száma;

               c)
                     a jellemzőre vonatkozó, adminisztratív regiszterekből származó, megfigyelt adatrekordok száma;

               d)
                     a jellemzőre vonatkozó, mintavételes felmérésekből származó, megfigyelt adatrekordok száma;

               e)
                     a jellemzőre vonatkozó, különféle adatforrásból származó, megfigyelt adatrekordok száma;

               f)
                     a jellemzőre vonatkozó statisztikai egységek kiegészítő készlete (a minták esetében);

               g)
                     a jellemzőre vonatkozó imputált megfigyelések száma;

               h)
                     a jellemzőre vonatkozó hiányos rekordok száma.

               A pontosság értékeléséhez szükséges fenti abszolút értékeket az alábbi népszámlálási jellemzőkre vonatkozóan kell megadni:

               a)Jogi értelemben vett családi állapot (LMS);

               b)Családi állás (FST);

               c)Háztartási állás (HST);

               d)Jelenlegi gazdasági aktivitás (CAS)

               e)Foglalkozás (OCC);

               f)Nemzetgazdasági ág (IND);

               g)Foglalkozási viszony (SIE);

               h)A munkahely települése (LPW);

               i)Iskolai végzettség (EDU);

               j)Születési hely/ország (POB);

               k)Állampolgárság (COC);

               l)Az országba való érkezés éve 2010 után (YAT);

               m)Az országba való érkezés éve 1980 után (YAT);

               n)Szokásos lakóhely a népszámlálás időpontját egy évvel megelőzően (ROY);

               o)Lakhatási formák (HAR).

               4.5. Teljesség

               A tagállamok jelentést tesznek az adatoknak a 763/2008/EK rendelet követelményei tekintetében történő teljességéről. A tagállamok magyarázatokat adnak a nép- és lakásszámlálás olyan jellemzőire vagy azok bontásaira, amelyekre vonatkozóan nem szolgáltattak adatokat.

               4.6. Relevancia

               Az alábbiakra vonatkozó információkat uniós szinten kell megadni:

               a) a felhasználók igényeinek meghatározására és kielégítésére irányuló intézkedések;

               b) az adatnyerés mértékének nyomon követése.


title: A Bizottság 20/2014/EU végrehajtási rendelete ( 2014. január 10. ) a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról szóló 37/2010/EU rendelet mellékletének a butafoszfán nevű anyag tekintetében történő módosításáról  EGT-vonatkozású szöveg

text:
               11.1.2014

               HU

               Az Európai Unió Hivatalos Lapja

               L 8/20

         A BIZOTTSÁG 20/2014/EU VÉGREHAJTÁSI RENDELETE
   (2014. január 10.)
   a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról szóló 37/2010/EU rendelet mellékletének a butafoszfán nevű anyag tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról szóló, 2009. május 6-i 470/2009/EK európai parlamenti és tanácsi rendeletre (1) és különösen annak 14. cikkére, összefüggésben 17. cikkével,
   tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
   mivel:

               (1)

               Az Unióban élelmiszer-termelő állatoknak szánt állatgyógyászati készítményekben vagy az állattenyésztésben használt biocid termékekben történő felhasználásra szánt farmakológiai hatóanyagok maximális maradékanyag-határértékeit (a továbbiakban: MRL) a 470/2009/EK rendelet alapján állapítják meg.

               (2)

               A farmakológiai hatóanyagokat és az állati eredetű élelmiszerekre vonatkozó MRL-jeik szerinti osztályozásukat a 37/2010/EU bizottsági rendelet (2) melléklete tartalmazza.

               (3)

               A butafoszfán a szarvasmarhafélék vonatkozásában engedélyezett anyagként már szerepel a 37/2010/EU rendelet mellékletének 1. táblázatában, amely azt is megállapítja, hogy nincs szükség maximális maradékanyag-határértékre.

               (4)

               Az Európai Gyógyszerügynökséghez arra irányuló kérelem érkezett, hogy a butafoszfánra vonatkozó meglévő bejegyzést a sertésfélékre is terjesszék ki.

               (5)

               Az állatgyógyászati készítmények bizottságának ajánlása szerint nincs szükség a butafoszfán sertésfélékre vonatkozó MRL-jének megállapítására.

               (6)

               A 470/2009/EK rendelet 5. cikke alapján az Európai Gyógyszerügynökségnek meg kell fontolnia, hogy az egy adott élelmiszerben található farmakológiai hatóanyagra megállapított MRL-ek alkalmazhatók-e ugyanabból a fajból előállított más élelmiszer tekintetében, vagy hogy az egy vagy több fajban található farmakológiai hatóanyagra megállapított MRL-ek alkalmazhatók-e más fajok tekintetében.

               (7)

               Az állatgyógyászati készítmények bizottsága azt javasolta, hogy a butafoszfán értékelésének eredményeit a szarvasmarhafélékről és sertésfélékről terjesszék ki valamennyi élelmiszer-termelő emlősfajra.

               (8)

               A 37/2010/EU rendelet melléklete 1. táblázatának butafoszfánra vonatkozó bejegyzését módosítani kell, hogy valamennyi élelmiszer-termelő emlősfajra vonatkozóan tartalmazza a butafoszfán hatóanyagot, és állapítsa meg, hogy nincs szükség maximális maradékanyag-határértékre.

               (9)

               Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,

         ELFOGADTA EZT A RENDELETET:
   1. cikk
   A 37/2010/EU rendelet melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. január 10-én.

            a Bizottság részéről

            az elnök

         José Manuel BARROSO

      (1)  HL L 152., 2009.6.16., 11. o.

      (2)  HL L 15., 2010.1.20., 1. o.

      MELLÉKLET
      A 37/2010/EU rendelet mellékletének 1. táblázatában a butafoszfán anyagra vonatkozó bejegyzés helyébe a következő szöveg lép:

                     Farmakológiai hatóanyag

                     Jelző maradékanyag

                     Állatfajok

                     Maximális maradékanyag-határérték

                     Célszövetek

                     Egyéb rendelkezések (a 470/2009/EK rendelet 14. cikke (7) bekezdésének megfelelően)

                     Terápiás osztályozás

                     „Butafoszfán

                     NEM ALKALMAZHATÓ

                     Élelmiszer-előállítás céljából tartott valamennyi emlősfaj

                     Nincs szükség maximális maradékanyag-határértékre

                     NEM ALKALMAZHATÓ

                     NINCS ADAT

                     Tápcsatorna és anyagcsere/ásványi anyagok”


title: A Bizottság (EU) 2015/464 végrehajtási rendelete ( 2015. március 19. ) az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról

text:
               20.3.2015

               HU

               Az Európai Unió Hivatalos Lapja

               L 76/44

         A BIZOTTSÁG (EU) 2015/464 VÉGREHAJTÁSI RENDELETE
   (2015. március 19.)
   az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló, 2011. június 7-i 543/2011/EU bizottsági végrehajtási rendeletre (2) és különösen annak 136. cikke (1) bekezdésére,
   mivel:

               (1)

               Az Uruguayi Forduló többoldalú kereskedelmi tárgyalásai eredményeinek megfelelően az 543/2011/EU végrehajtási rendelet a XVI. mellékletének A. részében szereplő termékek és időszakok tekintetében meghatározza azokat a szempontokat, amelyek alapján a Bizottság rögzíti a harmadik országokból történő behozatalra vonatkozó átalányértékeket.

               (2)

               Az 543/2011/EU végrehajtási rendelet 136. cikke (1) bekezdése alapján a behozatali átalányérték számítására munkanaponként, változó napi adatok figyelembevételével kerül sor. Ezért helyénvaló előírni, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   Az 543/2011/EU végrehajtási rendelet 136. cikkében említett behozatali átalányértékeket e rendelet melléklete határozza meg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. március 19-én.

            a Bizottság részéről,

            az elnök nevében,

         Jerzy PLEWA

            mezőgazdasági és vidékfejlesztési főigazgató

      (1)  HL L 347., 2013.12.20., 671. o.

      (2)  HL L 157., 2011.6.15., 1. o.

      MELLÉKLET

         Az egyes gyümölcs- és zöldségfélék behozatali árának meghatározására szolgáló behozatali átalányértékek

                  (EUR/100 kg)

                  KN-kód

                  Országkód (1)

                  Behozatali átalányérték

                  0702 00 00

                  IL

                  94,1

                  MA

                  85,9

                  TR

                  94,6

                  ZZ

                  91,5

                  0707 00 05

                  JO

                  229,9

                  MA

                  179,7

                  TR

                  178,9

                  ZZ

                  196,2

                  0709 93 10

                  MA

                  101,2

                  TR

                  186,6

                  ZZ

                  143,9

                  0805 10 20

                  EG

                  47,3

                  IL

                  72,4

                  MA

                  53,1

                  TN

                  61,7

                  TR

                  71,6

                  ZZ

                  61,2

                  0805 50 10

                  TR

                  61,7

                  ZZ

                  61,7

                  0808 10 80

                  AR

                  94,0

                  BR

                  70,7

                  CL

                  125,7

                  CN

                  81,0

                  MK

                  28,2

                  US

                  181,4

                  ZZ

                  96,8

                  0808 30 90

                  AR

                  107,0

                  CL

                  97,1

                  CN

                  102,5

                  ZA

                  111,2

                  ZZ

                  104,5

         (1)  Az országoknak a Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott nómenklatúrája szerint. A „ZZ” jelentése „egyéb származás”.


title: A Bizottság 825/2011/EU végrehajtási rendelete ( 2011. augusztus 12. ) egyes áruk Kombinált Nómenklatúra szerinti besorolásáról

text:
               18.8.2011

               HU

               Az Európai Unió Hivatalos Lapja

               L 211/5

         A BIZOTTSÁG 825/2011/EU VÉGREHAJTÁSI RENDELETE
   (2011. augusztus 12.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:

               (1)

               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

               (2)

               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

               (3)

               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.

               (4)

               Indokolt úgy rendelkezni, hogy a tagállamok vámhatóságai által kibocsátott, e rendelet rendelkezéseitől eltérő tartalmú, az áruk Kombinált Nómenklatúra szerinti besorolására vonatkozó kötelező érvényű tarifális felvilágosítást a jogosult – a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 12. cikke (6) bekezdésének alkalmazásában – három hónapig továbbra is felhasználhatja.

               (5)

               Az e rendeletben előírt intézkedések összhangban vannak a Vámkódex Bizottság véleményével,

         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   A tagállamok vámhatóságai által kibocsátott, e rendelet rendelkezéseitől eltérő tartalmú kötelező érvényű tarifális felvilágosítás – a 2913/92/EGK rendelet 12. cikke (6) bekezdésének alkalmazásában – három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. augusztus 12-én.

            a Bizottság részéről, az elnök nevében,

         Algirdas ŠEMETA

            a Bizottság tagja

      (1)  HL L 256., 1987.9.7., 1. o.

      (2)  HL L 302., 1992.10.19., 1. o.

      MELLÉKLET

                  Árumegnevezés

                  Besorolás
                  KN-kód

                  Indokolás

                  (1)

                  (2)

                  (3)

                  Sztirol butadién kopolimer alapanyag formájában.
                  Ezt a kopolimert butadién-sztirol gumilatex (SBR) és magas sztiroltartalmú gyanta keverésével állítják elő.
                  A végtermék sztirol butadién kopolimerek keverékéből áll, legalább 65 tömegszázalék sztiroltartalommal.

                  3903 90 90

                  A besorolást a Kombinált Nómenklatúra értelmezésére vonatkozó 1. és 6. általános szabály, a 39. árucsoporthoz tartozó megjegyzések 1., 4. és 6. pontja, a 40. árucsoporthoz tartozó megjegyzések 4. pontjának a) és c) alpontja, a 39. árucsoporthoz tartozó alszámos megjegyzések 1. pontja, valamint a 3903, a 3903 90 és a 3903 90 90 KN-kód szövegezése határozza meg.
                  A legalább 65 tömegszázalék sztiroltartalommal rendelkező sztirol butadién kopolimerek nem felelnek meg a 40. árucsoporthoz tartozó megjegyzések 4. pontjának a) alpontjában említett, szintetikus gumira vonatkozó fogalommeghatározásnak, mivel amint ezeket a termékeket kénnel vulkanizálták, nem teljesítik az említett megjegyzésben foglalt nyújtási és visszahúzódási követelményeket.
                  A terméket ezért a 3903 90 90 KN-kód alá, más sztirol polimerként kell besorolni.


title: A Bizottság 583/2014/EU végrehajtási rendelete ( 2014. május 28. ) az al-Kaida hálózattal összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 214. alkalommal történő módosításáról

text:
               29.5.2014

               HU

               Az Európai Unió Hivatalos Lapja

               L 160/27

         A BIZOTTSÁG 583/2014/EU VÉGREHAJTÁSI RENDELETE
   (2014. május 28.)
   az al-Kaida hálózattal összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 214. alkalommal történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az al-Kaida hálózattal összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (1) és (5) bekezdésére,
   mivel:

               (1)

               A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

               (2)

               2014. május 22-én az Egyesült Nemzetek Biztonsági Tanácsának (a továbbiakban: ENSZ BT) szankcióbizottsága úgy határozott, hogy egy szervezetet felvesz az azon személyekre, csoportokra és szervezetekre vonatkozó jegyzékébe, amelyekre vonatkozóan a pénzeszközök és gazdasági erőforrások befagyasztását alkalmazni kell. 2014. április 29-én az ENSZ BT szankcióbizottsága úgy határozott, hogy egy személyt töröl az azon személyekre, csoportokra és szervezetekre vonatkozó jegyzékéből, amelyekre vonatkozóan a pénzeszközök és gazdasági erőforrások befagyasztását alkalmazni kell. Továbbá 2014. május 14-én az ENSZ BT szankcióbizottsága úgy határozott, hogy két bejegyzést módosít a listán, aminek következtében egy további bejegyzés létrehozására kerül sor.

               (3)

               A 881/2002/EK rendelet I. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   A 881/2002/EK rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 28-án.

            a Bizottság részéről,

            az elnök nevében,

            a Külpolitikai Eszközökért Felelős Szolgálat vezetője

      (1)  HL L 139., 2002.5.29., 9. o.

      MELLÉKLETEK
      A 881/2002/EK rendelet I. melléklete a következőképpen módosul:

                  (1)

                  A „Jogi személyek, csoportok és szervezetek” rész a következő bejegyzésekkel egészül ki:

                              a)

                                 „Al-Nusrah Front for the People of the Levant (más néven a) the Victory Front; b) Jabhat al-Nusrah; c) Jabhet al-Nusra; d) Al-Nusrah Front; e) Al-Nusra Front; f) Ansar al-Mujahideen Network; g) Levantine Mujahideen on the Battlefields of Jihad). Egyéb információ: a) Szíriában működik; b) korábban, 2013. május 30. és 2014. május 13. között, Al-Qaida in Iraq néven szerepelt. A 2a. cikk (4) bekezdésének b) pontjában meghatározott megjelölés időpontja: 2014.5.14.”

                              b)

                                 „Jama'atu Ahlis Sunna Lidda'Awati Wal-Jihad (más néven a) Jama'atu Ahlus-Sunnah Lidda'Awati Wal Jihad; b) Jama'atu Ahlus-Sunna Lidda'Awati Wal Jihad; c) Boko Haram; d) Western Education is a Sin). Címe: Nigéria. Egyéb információ: a) kapcsolatban áll az al-Kaidával és az Organization of Al-Qaida in the Islamic Maghreb (AQIM) szervezettel; b) összeköttetésben áll a Jama'atu Ansarul Muslimina Fi Biladis-Sudannal (Ansaru) szervezettel; c) vezetője: Abubakar Shekau. A 2a. cikk (4) bekezdésének b) pontjában meghatározott megjelölés időpontja: 2014.5.22.”

                  (2)

                  A „Természetes személyek” részben a következő bejegyzést el kell hagyni:
                  „Wali Ur Rehman. Születési ideje: 1970 körül. Születési helye: Pakisztán. Állampolgársága: pakisztáni. Egyéb információ: a) értesülések szerint Dél-Vazirisztánban (Pakisztán) született; b) feltételezhetően Pakisztánban rendelkezik lakóhellyel; c) a Tehrik-i-Taliban Délnyugat-Vazirisztáni Ügynökségének emírje (Szövetségi Irányítású Törzsi Területek, Pakisztán). A 2a. cikk (4) bekezdésének b) pontjában meghatározott megjelölés időpontja: 2010.10.21.”

                  (3)

                  A „Természetes személyek” részben az „Agus Dwikarna. Születési idő: 1964. augusztus 11. Születési helye: Makassar, Dél-Sulawesi, Indonézia. Állampolgársága: indonéz. Egyéb Információ: A Fülöp-szigeteken 2002.3.13-án: letartóztatták, 2002.7.12-én elítélték.” bejegyzés helyébe a következő szöveg lép:
                  „Agus Dwikarna. Születési ideje: 1964.8.11. Születési helye: Makassar, Dél-Sulawesi, Indonézia. Állampolgársága: indonéz. Útlevélszáma: indonéz úti okmány száma: XD253038. Egyéb információ: a) személyleírása: 165 cm magas; b) az Interpol-ENSZ Biztonsági Tanács speciális körözésen való feltüntetéshez fénykép áll rendelkezésre.”

                  (4)

                  A „Jogi személyek, csoportok és szervezetek” részben az „Al-Qaida in Iraq (más néven a) AQI; b) al-Tawhid; c) the Monotheism and Jihad Group; d) Qaida of the Jihad in the Land of the Two Rivers; e) Al-Qaida of Jihad in the Land of the Two Rivers; f) The Organization of Jihad's Base in the Country of the Two Rivers; g) The Organization Base of Jihad/Country of the Two Rivers; h) The Organization Base of Jihad/Mesopotamia; i) Tanzim Qa'idat Al-Jihad fi Bilad al-Rafidayn; j) Tanzeem Qa'idat al Jihad/Bilad al Raafidaini; k) Jama'at Al-Tawhid Wa'al-Jihad; l) JTJ; m) Islamic State of Iraq; n) ISI; o) al-Zarqawi network; p) Jabhat al Nusrah; q) Jabhet al-Nusra; r) Al-Nusrah Front; s) The Victory Front; t) Al-Nusrah Front for the People of the Levant; u) Islamic State in Iraq and the Levant). A 2a. cikk (4) bekezdésének b) pontjában meghatározott megjelölés időpontja: 2004.10.18.” bejegyzés helyébe a következő szöveg lép:
                  „Al-Qaida in Iraq (más néven a) AQI; b) al-Tawhid; c) the Monotheism and Jihad Group; d) Qaida of the Jihad in the Land of the Two Rivers; e) Al-Qaida of Jihad in the Land of the Two Rivers; f) The Organization of Jihad's Base in the Country of the Two Rivers; g) The Organization Base of Jihad/Country of the Two Rivers; h) The Organization Base of Jihad/Mesopotamia; i) Tanzim Qa'idat Al-Jihad fi Bilad al-Rafidayn; j) Tanzeem Qa'idat al Jihad/Bilad al Raafidaini; k) Jama'at Al-Tawhid Wa'al-Jihad; l) JTJ; m) Islamic State of Iraq; n) ISI; o) al-Zarqawi network; p) Jabhat al Nusrah; q) Jabhet al-Nusra; r) Al-Nusrah Front; s) The Victory Front; t) Islamic State in Iraq and the Levant). A 2a. cikk (4) bekezdésének b) pontjában meghatározott megjelölés időpontja: 2004.10.18.”


title: A Bizottság (EU) 2015/139 végrehajtási rendelete ( 2015. január 27. ) az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról

text:
                  2015.1.30.

                  HU

                  Az Európai Unió Hivatalos Lapja

                  L 24/3

         A BIZOTTSÁG (EU) 2015/139 VÉGREHAJTÁSI RENDELETE
         (2015. január 27.)
         az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikke b) pontjára,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre (2) és különösen annak 5. cikke (6) bekezdésének a) pontjára,
         mivel:

                     (1)

                     Az 1484/95/EK bizottsági rendelet (3) meghatározta a baromfihús- és a tojáságazatra, valamint a tojásalbuminra vonatkozó kiegészítőimportvám-rendszer végrehajtásának részletes szabályait, és megállapította az érintett termékekre alkalmazandó irányadó árakat.

                     (2)

                     A baromfihús- és tojáságazati termékekre, valamint a tojásalbuminra vonatkozó irányadó árak meghatározásának alapjául szolgáló adatok rendszeresen végrehajtott ellenőrzéséből az derül ki, hogy az irányadó árakat bizonyos termékek behozatala vonatkozásában a származási hely szerinti árkülönbségek figyelembevételével módosítani kell.

                     (3)

                     Ezért az 1484/95/EK rendeletet ennek megfelelően módosítani kell.

                     (4)

                     Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt előírni, hogy e rendelet a kihirdetésének napján lépjen hatályba,

               ELFOGADTA EZT A RENDELETET:

            1. cikk
            Az 1484/95/EK rendelet I. mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2015. január 27-én.

                  a Bizottság részéről,

                  az elnök nevében,

               Jerzy PLEWA

                  mezőgazdasági és vidékfejlesztési főigazgató

            (1)  HL L 347., 2013.12.20., 671. o.

            (2)  HL L 150., 2014.5.20., 1. o.

            (3)  A Bizottság 1995. június 28-i 1484/95/EK rendelete a kiegészítőimportvám-rendszer végrehajtásával kapcsolatos részletes szabályoknak és az irányadó áraknak a baromfihús- és tojáságazat, valamint a tojásalbumin tekintetében történő megállapításáról, valamint a 163/67/EGK rendelet hatályon kívül helyezéséről (HL L 145., 1995.6.29., 47. o.).

            MELLÉKLET

                     „I. MELLÉKLET

                                 KN-kód

                                 Árumegnevezés

                                 Irányadó ár
                                 (EUR/100 kg)

                                 A 3. cikkben említett biztosíték
                                 (EUR/100 kg)

                                 Származási hely (1)

                                 0207 12 10

                                 Tisztított és bontott, 70 %-os csirke, fagyasztva

                                 125,5

                                 0

                                 AR

                                 0207 12 90

                                 Tisztított és bontott, 65 %-os csirke, fagyasztva

                                 150,6
                                 146,2

                                 0
                                 0

                                 AR
                                 BR

                                 0207 14 10

                                 A Gallus domesticus fajhoz tartozó szárnyasok darabolva, csont nélkül, fagyasztva

                                 327,9
                                 232,8
                                 349,8
                                 277,5

                                 0
                                 20
                                 0
                                 7

                                 AR
                                 BR
                                 CL
                                 TH

                                 0207 14 50

                                 Csirkemell, fagyasztva

                                 213,4

                                 0

                                 BR

                                 0207 14 60

                                 Csirkecomb, fagyasztva

                                 134,5

                                 3

                                 BR

                                 0207 27 10

                                 Pulykadarabok, csont nélkül, fagyasztva

                                 372,2
                                 516,1

                                 0
                                 0

                                 BR
                                 CL

                                 1602 32 11

                                 A Gallus domesticus fajhoz tartozó szárnyasokból készült termékek főzés nélkül

                                 254,6

                                 10

                                 BR

               (1)  A Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott országnómenklatúra szerint. A »ZZ« kód jelentése: »egyéb származási hely«.”